贈上官法師
作者：李呂
朝代：宋

paragraphs: 法官道家流，修奉有年所。
靈驗感人多，時賢贈詩句。
一日來訪予，三揖進賓廡。
函袖出異書，雷文加釋注。
滌手徧披閲，因果皆有據。
紛紛秦漢後，死者畧可覩。
權量巧心計，悖道忘君父。
貪淫蔑仁義，往往涴斤斧。
質經吾聖人，有理無其故。
迨乎震夷伯，隠慝才顯露。
嗟乎三代前，樸實猶近古。
後者業雖熾，日甚造罪苦。
不然子之書，何迺遽有許。
自居田野間，茲事聞亦屢。
又知今視昔，已復不勝數。
蠢彼無知輩，徒誦孝悌語。
人貌犬彘心，埋頭入穢污。
俯仰多厚顔，劬勞忍深負。
目前恣爲樂，遑恤盈墨簿。
願子持此書，鑱石置通衢。
比屋得大誡，毋致煩天誅。
下愚終不移，自取任從渠。
有能用斯言，僊籍登不誣。
脫或秘弗示，與道終懸殊。
述此贈行色，子其信否乎。